b'\n_START_ARTICLE_\nThe Flood (c\xc3\xa2ntec de Cheryl Cole)\n_START_SECTION_\nInforma\xc8\x9bii generale\n_START_PARAGRAPH_\nCompus de Wayne Wilkins \xc8\x99i T-Wiz, \xe2\x80\x9eThe Flood\xe2\x80\x9d serve\xc8\x99te drept cel de-al doilea extras pe single al albumului Messy Little Raindrops \xc8\x99i-i urmeaz\xc4\x83 \xc8\x99lag\xc4\x83rului \xe2\x80\x9ePromise This\xe2\x80\x9d. Primele informa\xc8\x9bii cu privire la \xc3\xaenregistrare \xc8\x99i confirmarea faptului c\xc4\x83 va fi extras\xc4\x83 pe single au fost date publicit\xc4\x83\xc8\x9bii la mijlocul lunii septembrie 2010, la scurt timp dup\xc4\x83 premiera la posturile de radio a predecesorului s\xc4\x83u. C\xc3\xa2ntecul a fost scris de Priscilla Hamilton \xc8\x99i Wilkins, care s-au ocupat \xc8\x99i de discul single precedent, \xe2\x80\x9eThe Flood\xe2\x80\x9d fiind descris drept \xe2\x80\x9eo balad\xc4\x83 enorm\xc4\x83 [...], m\xc4\x83rea\xc8\x9b\xc4\x83 plin\xc4\x83 de putere, specific\xc4\x83 Cr\xc4\x83ciunului [...] despre \xc2\xabr\xc4\x83m\xc4\x83\xc8\x99ite\xc2\xbb, \xc2\xab\xc3\xaenec\xc2\xbb \xc8\x99i \xc2\xabdragoste\xc2\xbb\xe2\x80\x9d.\n_START_SECTION_\nRecenzii\n_START_PARAGRAPH_\nAsemeni materialului de provenien\xc8\x9b\xc4\x83 \xe2\x80\x94 Messy Little Raindrops \xe2\x80\x94 c\xc3\xa2ntecul a primit at\xc3\xa2t recenzii pozitive, c\xc3\xa2t \xc8\x99i critici. Nick Levine de la Digital Spy a oferit c\xc3\xa2ntecului patru puncte dintr-un total de cinci, felicit\xc3\xa2nd-o pe artist\xc4\x83 pentru faptul c\xc4\x83 de\xc8\x99i \xe2\x80\x9enu este Leona [...], ea \xc3\xae\xc8\x99i poate controla vocea\xe2\x80\x9d. Adrian Thrills de la Daily Mail a fost de p\xc4\x83rere c\xc4\x83 \xe2\x80\x9eThe Flood se construie\xc8\x99te \xc3\xaencep\xc3\xa2nd cu o introducere acustic\xc4\x83 care se transform\xc4\x83 \xc3\xaentr-o balad\xc4\x83 trip-hop seduc\xc4\x83toare care se potrive\xc8\x99te perfect cu vocea t\xc3\xa2nguioas\xc4\x83 a lui Cole\xe2\x80\x9d. Maddy Costa de la The Guardian a criticat \xe2\x80\x9ecalitatea slab\xc4\x83 exacerbat\xc4\x83 de imposibilitatea lui Cole de a interpreta o balad\xc4\x83 \xc8\x99i dificultatea sa ([care este] de \xc3\xaen\xc8\x9beles) de a injecta sentimente \xc3\xaentr-un c\xc3\xa2ntec de dragoste\xe2\x80\x9d. De asemenea, Tom Hocknell de la BBC Music a considerat c\xc4\x83 solista \xe2\x80\x9e\xc3\xae\xc8\x99i pierde concentrarea cu \xc2\xabThe Flood\xc2\xbb, \xc3\xaentinz\xc3\xa2nd o analogie cu o epav\xc4\x83 pe un interval de patru minute incomode\xe2\x80\x9d. Mai mult, Luke Turner de la New Musical Express a comparat compozi\xc8\x9bia cu \xe2\x80\x9eun potop de scaune\xe2\x80\x9d, \xc3\xaen timp ce Gavin Martin de la Daily Mirror a descris \xc3\xaenregistrarea drept \xe2\x80\x9eo buc\xc4\x83\xc8\x9bic\xc4\x83 dintr-o poveste de dragoste de pe o plaj\xc4\x83 de lux unde durerea desp\xc4\x83r\xc8\x9birii \xc3\xaenc\xc4\x83 at\xc3\xa2rn\xc4\x83 greu\xe2\x80\x9d. \xc3\x8en recenzia albumului Messy Little Raindrops realizat\xc4\x83 de Entertainment Focus, editorul publica\xc8\x9biei a fost de p\xc4\x83rere c\xc4\x83 at\xc3\xa2t \xe2\x80\x9eThe Flood\xe2\x80\x9d c\xc3\xa2t \xc8\x99i \xc3\xaenregistrarea \xe2\x80\x9eWaiting\xe2\x80\x9d \xe2\x80\x9eo aduc pe Cole \xc3\xaentr-un teritoriu nou prin abordarea unor balade adecvate\xe2\x80\x9d. Ulterior, \xc3\xaen prezentarea discului single, aceea\xc8\x99i publica\xc8\x9bie a pus accentul pe faptul c\xc4\x83 aceasta este prima balad\xc4\x83 lansat\xc4\x83 de artist\xc4\x83, afirm\xc3\xa2nd c\xc4\x83 \xe2\x80\x9eexista o balad\xc4\x83 pe primul album 3 Words, dar c\xc3\xa2ntecul nu a fost niciodat\xc4\x83 lansat ca single deci pentru o mul\xc8\x9bime de oameni aceasta este prima dat\xc4\x83 c\xc3\xa2nd o vor auzi pe Cheryl demonstr\xc3\xa2ndu-\xc8\x99i abilitatea vocal\xc4\x83. [...] Bl\xc3\xa2nd\xc4\x83 pe strofe \xc8\x99i capabil\xc4\x83 s\xc4\x83 se \xc3\xaenal\xc8\x9be spre note mai ridicate (\xc8\x99i mai grele) pe refren, ea dovede\xc8\x99te c\xc4\x83 este capabil\xc4\x83 s\xc4\x83 ofere o interpretare solid\xc4\x83\xe2\x80\x9d. De asemenea, versiunea online a revistei Bravo a catalogat \xc3\xaenregistrarea drept o balad\xc4\x83 \xe2\x80\x9edr\xc4\x83gu\xc8\x9b\xc4\x83\xe2\x80\x9d, \xe2\x80\x9efrumoas\xc4\x83\xe2\x80\x9d \xc8\x99i \xe2\x80\x9einteresant\xc4\x83\xe2\x80\x9d.\n_START_SECTION_\nPromovare\n_START_PARAGRAPH_\n\xe2\x80\x9eThe Flood\xe2\x80\x9d a fost ad\xc4\x83ugat\xc4\x83 pe lista celor mai redate c\xc3\xa2ntece de c\xc4\x83tre cel mai important post de radio din Regatul Unit, BBC Radio 1, dar \xc8\x99i \xc3\xaentre compozi\xc8\x9biile difuzate de BBC Radio 2 sau Capital FM. Cole a interpretat c\xc3\xa2ntecul \xc3\xaen timpul celei de-a optzeci \xc8\x99i doua edi\xc8\x9bii a evenimentului Royal Variety Performance, desf\xc4\x83\xc8\x99urat \xc3\xaen teatrul London Palladium, la spectacol fiind prezen\xc8\x9bi at\xc3\xa2t Prin\xc8\x9bul de Wales, Charles, c\xc3\xa2t \xc8\x99i Camilla, Ducesa de Cornwall. Artista a \xc3\xaembr\xc4\x83cat o rochie din colec\xc8\x9bia de prim\xc4\x83var\xc4\x83 2011 semnat\xc4\x83 Roberto Cavalli, printre accesorii num\xc4\x83r\xc3\xa2ndu-se \xc8\x99i o serie de bijuterii David Morris. De asemenea, Cole a prezentat \xc3\xaenregistrarea \xc8\x99i \xc3\xaen timpul emisiunii Alan Carr: Chatty Man din data de 20 decembrie 2010, al\xc4\x83turi de o versiune acustic\xc4\x83 a \xc8\x99lag\xc4\x83rului s\xc4\x83u \xe2\x80\x9ePromise This\xe2\x80\x9d. Interpretarea lui Cole a celor dou\xc4\x83 \xc3\xaenregistr\xc4\x83ri a fost apreciat\xc4\x83 de presa britanic\xc4\x83, The Sun titr\xc3\xa2nd: \xe2\x80\x9eCheryl Cole atinge toate notele corect\xe2\x80\x9d.\n_START_SECTION_\nVideoclip\n_START_PARAGRAPH_\nVideoclipul a fost regizat de Sophie Muller, cu care Cole a lucrat \xc8\x99i la scurtmetrajul pentru discul single precedent \xe2\x80\x94 \xe2\x80\x9ePromise This\xe2\x80\x9d, av\xc3\xa2nd premiera la posturile de televiziune din Regatul Unit pe data de 25 noiembrie 2010. Filmat pe coasta de sud a Angliei, \xe2\x80\x9eThe Flood\xe2\x80\x9d o prezint\xc4\x83 pe artist\xc4\x83 \xc3\xaen diferite ipostaze dramatice. Interpreta este surprins\xc4\x83 privind un ocean \xc3\xaenvolburat, \xc3\xaencerc\xc3\xa2nd s\xc4\x83 adoarm\xc4\x83 \xc3\xaentr-un pat sau privind lumina unei lum\xc3\xa2n\xc4\x83ri. Scenele ce o afi\xc8\x99eaz\xc4\x83 pe Cole \xc3\xaencerc\xc3\xa2nd s\xc4\x83 adoarm\xc4\x83 au fost asociate de Daily Mail cu \xc3\xaencercarea de a se conforma cu via\xc8\x9ba f\xc4\x83r\xc4\x83 persoana iubit\xc4\x83, aceea\xc8\x99i publica\xc8\x9bie afirm\xc3\xa2nd faptul c\xc4\x83 \xe2\x80\x9edup\xc4\x83 un an dificil pentru c\xc3\xa2nt\xc4\x83rea\xc8\x9b\xc4\x83, se pare c\xc4\x83 a decis s\xc4\x83 \xc3\xae\xc8\x99i dezv\xc4\x83luie mai mult partea sa vulnerabil\xc4\x83 cu un videoclip indispus pentru noul s\xc4\x83u single \xc2\xabThe Flood\xc2\xbb\xe2\x80\x9d. De asemenea, o parte a cadrelor din videoclip o prezint\xc4\x83 pe solist\xc4\x83 \xc3\xaentr-o rochie de culoare verde, imaginea sa fiind asem\xc4\x83nat\xc4\x83 cu cea a unei sirene. Un editor The Sun a notat faptul c\xc4\x83 materialul o prezint\xc4\x83 pe Cole \xc3\xaen timp ce are co\xc8\x99maruri, accentu\xc3\xa2nd \xc8\x99i scenele \xc3\xaen care interpreta prive\xc8\x99te oceanul \xc3\xaeng\xc3\xa2ndurat\xc4\x83. Mai mult, MTV News a fost de p\xc4\x83rere c\xc4\x83 \xe2\x80\x9estarul Girls Aloud a renun\xc8\x9bat la costumele sclipitoare \xc8\x99i la coregrafiile energice \xc3\xaen materialul promo\xc8\x9bional pentru cel de-al cincilea single independent, care o prezint\xc4\x83 pe Chezza exprim\xc3\xa2ndu-\xc8\x99i sup\xc4\x83rarea \xc8\x99i vulnerabilitatea\xe2\x80\x9d. Aceea\xc8\x99i p\xc4\x83rere a fost \xc3\xaemp\xc4\x83rt\xc4\x83\xc8\x99it\xc4\x83 \xc8\x99i de Apropo.ro, care a declarat c\xc4\x83 \xe2\x80\x9eCheryl Cole a renun\xc8\x9bat la \xc8\x9binutele excentrice, la coregrafia sexy \xc8\x99i la machiajul strident \xc3\xaen favoarea unui look natural pentru acest videoclip care \xc3\xaei dezv\xc4\x83luie latura sensibil\xc4\x83\xe2\x80\x9d, apreciind scenariul drept unul \xe2\x80\x9esimplu, care o prezint\xc4\x83 \xc3\xaen ipostaza unei femei b\xc3\xa2ntuite de ceea ce ar fi putut face pentru a-\xc8\x99i salva iubitul \xc3\xaenecat \xc3\xaen ocean, \xc3\xaen urma scufund\xc4\x83rii unui vas\xe2\x80\x9d. O alt\xc4\x83 apreciere vine \xc8\x99i din partea edi\xc8\x9biei online a canalului de televiziune U TV, care descrie \xe2\x80\x9eThe Flood\xe2\x80\x9d drept \xe2\x80\x9eun clip de excep\xc8\x9bie\xe2\x80\x9d. Scurtmetrajul a fost difuzat de o serie de televiziuni britanice, printre care 4 Music, The Box sau MTV Hits, intr\xc3\xa2nd \xc3\xaen ierarhia celor mai difuzate materiale promo\xc8\x9bionale din Regatul Unit.\n_START_SECTION_\nPrezen\xc8\x9ba \xc3\xaen clasamente\n_START_PARAGRAPH_\nLa scurt timp dup\xc4\x83 lansarea materialului Messy Little Raindrops, piesa \xc8\x99i-a f\xc4\x83cut apari\xc8\x9bia \xc3\xaen ierarhiile compilate de magazinul online iTunes, v\xc3\xa2nz\xc4\x83rile \xc3\xaenregistrate \xc3\xaen primele \xc8\x99apte zile fiind suficiente pentru a plasa c\xc3\xa2ntecul pe locul optzeci \xc8\x99i unu \xc3\xaen UK Singles Chart. Debutul prematur al compozi\xc8\x9biei \xc3\xaen principala list\xc4\x83 britanic\xc4\x83 este similar cu cel realizat de \xe2\x80\x9e3 Words\xe2\x80\x9d cu un an \xc3\xaenainte, \xc3\xaens\xc4\x83 spre deosebire de \xe2\x80\x9eThe Flood\xe2\x80\x9d, piesa amintit\xc4\x83 a intrat \xc3\xaen clasament pe treapta cu num\xc4\x83rul dou\xc4\x83zeci \xc8\x99i \xc8\x99ase. Odat\xc4\x83 cu lansarea videoclipului, \xc3\xaenregistrarea a revenit \xc3\xaen ierarhia englez\xc4\x83, debut\xc3\xa2nd totodat\xc4\x83 \xc8\x99i \xc3\xaen lista oficial\xc4\x83 irlandez\xc4\x83 pe pozi\xc8\x9bia cu num\xc4\x83rul patruzeci \xc8\x99i doi. Concomitent, c\xc3\xa2ntecul s-a bucurat de sprijin din partea posturilor de radio, activ\xc3\xa2nd notabil \xc3\xaen ierarhia celor mai difuzate compozi\xc8\x9bii din Regatul Unit. Odat\xc4\x83 cu lansarea oficial\xc4\x83 \xc8\x99i distribuirea primelor compact discuri, \xc3\xaenregistrarea a avansat p\xc3\xa2n\xc4\x83 pe treapta cu num\xc4\x83rul optsprezece, at\xc3\xa2t \xc3\xaen clasamentul celor mai bine v\xc3\xa2ndute desc\xc4\x83rc\xc4\x83ri digitale, c\xc3\xa2t \xc8\x99i \xc3\xaen ierarhia UK Singles Chart. Intrarea \xc3\xaen top 20 fusese prefigurat\xc4\x83 de o serie de liste ale v\xc3\xa2nz\xc4\x83rilor, publicate \xc3\xaenaintea dezv\xc4\x83luirii rezultatelor finale cu privire la clasarea compozi\xc8\x9biei, care a fost ajutat\xc4\x83 \xc8\x99i de comercializarea c\xc3\xa2ntecului \xc3\xaen format fizic. Reu\xc8\x99ita lui \xe2\x80\x9eThe Flood\xe2\x80\x9d marcheaz\xc4\x83 a \xc8\x99asea prezen\xc8\x9b\xc4\x83 consecutiv\xc4\x83 de top 20 a lui Cole \xc3\xaen aceast\xc4\x83 ierarhie, dup\xc4\x83 colaborarea cu will.i.am \xe2\x80\x9eHeartbreaker\xe2\x80\x9d \xc8\x99i discurile independente ale solistei._NEWLINE_\xc3\x8enregistrarea s-a bucurat de aten\xc8\x9bie \xc8\x99i \xc3\xaen Croa\xc8\x9bia, unde a debutat pe locul patruzeci \xc8\x99i \xc8\x99apte \xc3\xaen ierarhia e!Hot \xc8\x99i \xc3\xaen Sco\xc8\x9bia, unde a c\xc3\xa2\xc8\x99tigat locul paisprezece. Mai mult, \xc3\xaen lista european\xc4\x83 compilat\xc4\x83 de APC Charts \xe2\x80\x94 Euro 200, \xe2\x80\x9eThe Flood\xe2\x80\x9d a avansat \xc3\xaen prima jum\xc4\x83tate a clasamentului \xc3\xaenc\xc4\x83 din cea de-a doua s\xc4\x83pt\xc4\x83m\xc3\xa2n\xc4\x83 de activitate. De asemenea, \xc3\xaen Bulgaria compozi\xc8\x9bia a activat \xc3\xaen ierarhia secundar\xc4\x83 a clasamentului compilat de APC Charts, pentru ca ulterior s\xc4\x83 avanseze \xc3\xaentre primele patruzeci de trepte ale ierarhiei principale.'